Um lyflækningasvið < Landspítali Háskólasjúkrahús
Um lyflækningasviðLyflækningarÖldrunarþjónustaLíknardeild KópavogiEndurhæfingSérgreinar lyflækningaFramhaldsnám í alm. lyflækningum
Klínísk þjónusta : Lyflækningasvið : Um lyflækningasvið
Um lyflækningasvið
Lyflækningasvið er stærsta svið Landspítala og viðfangsefni þess lúta að mörgum algengustu og alvarlegustu heilsufarsvandamálum landsmanna og oft er um að ræða þjónustu sem hvergi er veitt annars staðar á landinu. Sérstök lyflækningadeild hefur verið starfandi á Landspítala allt frá stofnun spítalans 1930. Á lyflækningasviði eru tæplega 1.400 starfsmenn sem tilheyra fjölmörgum starfsstéttum. Mikil áhersla er á teymisvinnu sérfræðinga og starfsstétta.
Vilhelmína Haraldsdóttir er framkvæmdastjóri lyflækningasviðs.
Auk þess að sinna sjúklingum með almenn lyflæknisfræðileg og fjölkerfa vandamál er veitt sérhæfð þjónusta í eftirtöldum greinum:
Blóðsjúkdómar Endurhæfing Gigtsjúkdómar
Hjartasjúkdómar Húð- og kynsjúkdómar
Innkirtla- og efnaskiptasjúkdómar Krabbameinslækningar, jafnt lyflækningar sem geislameðferð
Lungnasjúkdómar Meltingarsjúkdómar Nýrnasjúkdómar Ofnæmissjúkdómar Smitsjúkdómar
Starfsemi lyflækningasviðs er á mörgum stöðum þ.e. í Fossvogi, við Hringbraut, á Landakoti, á Grensási og í Kópavogi. Bráðastarfsemin fer að mestu fram í Fossvogi og á Hringbraut. Þjónusta er veitt á legudeildum, dag- og göngudeildum, bráðamóttökum og sérhæfðum rannsóknar- og meðferðarstofum. Þá er veitt sérfræðiráðgjöf á öllum deildum spítalans eftir þörfum.
Öldrunarþjónustan er að mestu staðsett á Landakoti en einnig á bráðaöldrunardeild B4 í Fossvogi. Öldrunarlæknar veita ráðgjöf um meðhöndlun aldraðra á flestum deildum spítalans og þjónusta nokkur hjúkrunarheimili borgarinnar samkvæmt sérstökum samningum þar að lútandi. Endurhæfingarþjónusta er mikilvægur hluti af sviðinu og er hún aðallega staðsett á Grensási auk þess sem þjálfun og ráðgjöf er veitt á öllum deildum spítalans. Sjúkraþjálfarar, iðjuþjálfarar og talmeinafræðingar Landspítala starfa á sviðinu en þeir veita þjónustu eftir þörf á öllum klínískum sviðum spítalans. Líknardeild Landspítala er staðsett í Kópavogi. Heimahlynning starfar í tengslum við líknarráðgjafateymi og veitir sjúklingum á líknandi meðferð sérhæfða þjónustu sem miðar að því að gera þeim kleift að vera sem lengst heima. Á árinu 2011 voru um 10 þúsund innlagnir á lyflækningasviði en legudagar voru tæplega 110 þúsund. Vaxandi hluti starfseminnar fer fram á dag- og göngudeildum. Á árinu 2011 voru komur á dagdeildir rúmlega 49 þúsund og komur á göngudeildir rúmlega 110 þúsund. Starfsemi lyflækningasviðs felst fyrst og fremst í þjónustu við sjúklinga en menntun heilbrigðisstétta og vísindarannsóknir eru einnig afar mikilvægir þættir í starfsemi háskólasjúkrahúss. Margar heilbrigðisstéttir sækja hluta af menntun sinni á lyflæknissviði en nemar í hjúkrunarfræði og læknisfræði eru þar langfjölmennastir. Sviðið er einnig vettvangur rannsóknartengds framhaldsnáms til meistara- eða doktorsprófs og framhaldsnáms sem miðar að sérhæfingu og starfsréttindum bæði í hjúkrunarfræði og læknisfræði, sjúkraþjálfun, iðjuþjálfun og talmeinafræði.
Skrifstofa lyflækningasviðs er á E-7 í Fossvogi
Skrifstofustjóri er María Guðmundsdóttir, s. 5436431, margud@landspitali.is